Αθήνα, 24 Ιουλίου 2025

**KOINO ΔΕΛΤΙΟ ΤΥΠΟΥ ΥΠΕΞ και ΑΑΔΕ: Μνημόνιο Συνεργασίας για τη διευκόλυνση του εμπορίου**

Μνημόνιο Συνεργασίας υπεγράφη σήμερα μεταξύ του Υπουργείου Εξωτερικών (Γενική Γραμματεία Διεθνών Οικονομικών Σχέσεων και Εξωστρέφειας - ΓΓΔΟΣΕ) και της Ανεξάρτητης Αρχής Δημοσίων Εσόδων (ΑΑΔΕ), με στόχο την ενίσχυση της συνεργασίας στους τομείς διευκόλυνσης εμπορίου, τελωνειακής πολιτικής και εξωστρέφειας.

Το Μνημόνιο συστηματοποιεί και αναβαθμίζει την υφιστάμενη συνεργασία μεταξύ της ΓΓΔΟΣΕ και της ΑΑΔΕ, εστιάζοντας σε πρωτοβουλίες που βελτιώνουν τις διαδικασίες διεξαγωγής του διεθνούς εμπορίου και ενισχύουν την ικανότητα των Μερών να σχεδιάζουν τις κατάλληλες δράσεις ενίσχυσης της εξωστρέφειας των επιχειρήσεων στο ραγδαία μεταβαλλόμενο διεθνές περιβάλλον. Στο Μνημόνιο, μεταξύ άλλων, προβλέπεται:

* **Ψηφιακή διασύνδεση και παροχή πληροφόρησης** μέσω της Ενιαίας Θυρίδας (Single Window) της ΑΑΔΕ και της ενσωμάτωσης στην πύλη Agora συνδέσμων, που παραπέμπουν σε πληροφορίες της ΑΑΔΕ για τελωνειακές ποσοστώσεις, δασμούς, περιορισμούς εξαγωγών μέσω του συστήματος TARIC κ.ά.
* **Διάθεση στατιστικών στοιχείων εξωτερικού εμπορίου** από την ΑΑΔΕ, αναφορικά με τον αριθμό συναλλασσομένων, την αξία και τον όγκο συναλλαγών ανά χώρα, προϊόν και τελωνείο εισόδου/εξόδου.
* **Ενημέρωση για τελωνειακά και φορολογικά ζητήματα,** όπως τελωνειακές απλουστεύσεις και πρόληψη τελωνειακής απάτης, και συνδιοργάνωση ενημερωτικών εκδηλώσεων για την ενίσχυση της εξωστρέφειας και της ανταγωνιστικότητας των ελληνικών επιχειρήσεων.
* **Εκπαίδευση και ανταλλαγή τεχνογνωσίας** με τη συμμετοχή υπαλλήλων του κλάδου Οικονομικών και Εμπορικών Υποθέσεων (ΟΕΥ) σε προγράμματα της Φορολογικής και Τελωνειακής Ακαδημίας (ΦΟΤΑ) της ΑΑΔΕ, και τη διοργάνωση σεμιναρίων από το Υπουργείου Εξωτερικών για στελέχη της ΑΑΔΕ, σε θέματα εξωστρεφούς επιχειρηματικότητας και οικονομικής ασφάλειας.
* **Ενίσχυση της συνεργασίας και της συνδρομής σε διεθνές επίπεδο**, με το συντονισμό μεταξύ Τελωνείων και Γραφείων ΟΕΥ όμορων χωρών για την ομαλή διακίνηση εμπορευμάτων και την υποστήριξη της διεθνούς εκπροσώπησης και συνεργασίας της ΑΑΔΕ με ομόλογες αρχές του εξωτερικού.

Ο Υφυπουργός Εξωτερικών, Χάρης Θεοχάρης, δήλωσε: «Το Μνημόνιο συνεργασίας που υπογράψαμε σήμερα αποτελεί μέρος του ευρύτερου μεταρρυθμιστικού έργου μας για τη διευκόλυνση του εμπορίου και την ενίσχυση της εξωστρέφειας των επιχειρήσεων. Η συστηματοποίηση της συνεργασίας μας με την ΑΑΔΕ θα ενισχύσει σημαντικά και θα κατευθύνει τις δυνάμεις μας στην οικοδόμηση μιας αποτελεσματικότερης, ανταγωνιστικότερης και τελικά, ισχυρότερης εμπορικά Ελλάδας.»

Ο Διοικητής της ΑΑΔΕ, Γιώργος Πιτσιλής, δήλωσε: «Σήμερα θέτουμε το θεμέλιο για την ουσιαστική αναβάθμιση και την περαιτέρω εξέλιξη της συνεργασίας μας, που θα αποφέρει πολλαπλασιαστικά οφέλη στην οικονομική και εμπορική δυναμική της χώρας. Ένα πραγματικό πρότυπο θεσμικής σύμπραξης και επίτευξης συνεργειών στον δημόσιο τομέα, που ανοίγει το δρόμο για ακόμη πιο αποτελεσματικές και καινοτόμες πρωτοβουλίες στο μέλλον.»

Η υπογραφή του Μνημονίου προβλέπεται στον Οδικό Χάρτη Διευκόλυνσης Εμπορίου 2022-2026, που αποτελεί τον οδηγό για το έργο της Κυβερνητικής Επιτροπής για τη Διευκόλυνση του Εμπορίου, το συντονισμό της οποίας έχει ο Γενικός Γραμματέας Διεθνών Οικονομικών Σχέσεων και Εξωστρέφειας του Υπουργείου Εξωτερικών, Δημήτρης Σκάλκος. Από την πλευρά του, ο κ. Σκάλκος εξήρε τη συνεργασία μεταξύ ΓΓΔΟΣΕ και ΑΑΔΕ, δηλώνοντας ότι «επιβεβαιώνει τη βούληση των δύο πλευρών να συμβάλουν ενεργά στη στήριξη της εξωστρεφούς επιχειρηματικότητας και στη βελτίωση του εμπορικού περιβάλλοντος της χώρας.»